CELEX: 62007TJ0436
Language: hu
Date: 2009-12-11 00:00:00
Title: A Törvényszék (fellebbezési tanács) 2009. december 11-i ítélete. # Nikos Giannopoulos kontra az Európai Unió Tanácsa. # Fellebbezés - Közszolgálat - Tisztviselők - Felvétel. # T-436/07 P. sz. ügy

A TÖRVÉNYSZÉK ÍTÉLETE (fellebbezési tanács)
      2009. december 11.
      T‑436/07. P. sz. ügy
      Nikos Giannopoulos
      kontra
      az Európai Unió Tanácsa
      „Fellebbezés – Közszolgálat – Tisztviselők – Felvétel – Besorolási fokozatba való besorolás – A besorolás felülvizsgálata iránti kérelem – A személyzeti szabályzat 31. cikkének (2) bekezdése”
      Tárgy: Az Európai Unió Közszolgálati Törvényszéke (második tanács) F‑111/06. sz., Giannopoulos kontra Tanács ügyben 2007. szeptember
         20‑án hozott ítélete (EBHT‑KSZ 2007., I‑A‑1‑253. o. és II‑A‑1‑1415. o.) ellen benyújtott, annak hatályon kívül helyezése iránti
         fellebbezés.
      
      Határozat: A Törvényszék a fellebbezést elutasítja. Nikos Giannopoulos és az Európai Unió Tanácsa maguk viselik a jelen eljárás keretében
         felmerült költségeiket.
      
      Összefoglaló
      1.      Tisztviselők – Felvétel – Besorolási fokozatba történő kinevezés – Az előmenetel magasabb besorolási fokozatába történő kinevezés
            – A besorolás általános szabályaihoz képest kivételes jelleg
      (Személyzeti szabályzat, 31. cikk, (2) bekezdés)
      2.      Tisztviselők – Felvétel – Besorolási fokozatba történő kinevezés – Az előmenetel magasabb besorolási fokozatába történő kinevezés
            – A besorolás általános szabályaihoz képest kivételes jelleg
      (Személyzeti szabályzat, 31. cikk, (2) bekezdés)
      1.      Kumulatív jellegű a tudományos profilra, a szakmai tapasztalat időtartamára és minőségére vonatkozó azon három feltétel, amelyet
         a kinevezésre jogosult hatóságnak figyelembe kell vennie, és értékelnie kell akkor, amikor azt mérlegeli, hogy szükséges‑e
         eltérni az előmenetel kezdő besorolási fokozatába való felvétel szabályától. E kumulatív jelleg abból ered, hogy mivel az
         előmenetel magasabb besorolási fokozatába való felvételre csak kivételesen kerülhet sor, az ilyen besorolást igazoló körülményeket
         megszorítóan kell értelmezni.
      
      Következésképpen amikor az intézmény azon mérlegelési jogkör gyakorlása mellett dönt, amelyet számára a személyzeti szabályzat
         31. cikkének (2) bekezdése – a 2004. április 30‑ig hatályos változatában – biztosít egy másik intézmény belső dokumentumában
         meghatározott feltételek szerint, e feltételeket ugyanannyira kell megszorítóan értelmezni, mint amikor azokat azon intézmény
         alkalmazza, amelytől a belső dokumentum ered, kivéve ha az iratokból kitűnik, hogy a szóban forgó intézmény az általa alkalmazott
         feltételeknek más jelleget kívánt biztosítani.
      
      (lásd a 33–35. pontot)
      Hivatkozás: az Elsőfokú Bíróság T‑145/04. sz., Righini kontra Bizottság ügyben 2005. november 15‑én hozott ítéletének (EBHT‑KSZ 2005.,
         I‑A‑349. o. és II‑1547. o.) 49. pontja, és az ott hivatkozott ítélkezési gyakorlat; az Elsőfokú Bíróság T‑429/03. sz., Valero
         Jordana kontra Bizottság ügyben 2006. március 15‑én hozott ítéletének (EBHT‑KSZ 2006., I‑A‑2‑51. o. és II‑A‑2‑217. o.) 79. pontja,
         és az ott hivatkozott ítélkezési gyakorlat.
      
      2.      Valamely alkalmazottnak az előmenetel magasabb besorolási fokozatába való felvétele céljából a személyzeti szabályzat 31. cikkének
         (2) bekezdésének a 2004. április 30‑ig hatályos változata szerint össze kell hasonlítani ezen alkalmazott képesítéseit, és
         azon munkakör követelményeit, ahova őt tisztviselőként beosztották. Ezen összehasonlítás feltétlenül szükséges, mivel a szolgálat
         különös igényeire vonatkozó kritériumnak abból a szempontból való értékelése, hogy szükséges‑e a kezdő besorolási fokozatba
         való felvétel szabályától való eltérés alkalmazása, két feltételt támaszt, az egyik az érdekelt képesítéseinek a betöltendő
         álláshely szempontjából való relevanciájára, a másik pedig a munkaerőpiacnak a megkövetelt készségeket illető sajátosságaira
         vonatkozik. Mivel az előmenetel magasabb besorolási fokozatába való besorolást igazoló körülményeket megszorítóan kell értelmezni,
         e feltételek kumulatívak.
      
      Egyébiránt a pályázónak az előmenetel magasabb besorolási fokozatába való besorolása csak akkor elképzelhető, ha a szolgálat
         sajátos igényei különösen képzett személy felvételét követelik meg. Márpedig, ennek megállapítása érdekében feltétlenül meg
         kell vizsgálni a versenyvizsga–kiírást és az álláshirdetést, valamint adott esetben a ténylegesen végzett feladatokat annak
         érdekében, hogy a versenyvizsga szervezését és az álláshely megnyitását igazoló szolgálati igényeket felmérjék, valamint megállapítsák,
         hogy ezen igények különösen képzett személy felvételét kívánják‑e. Ha nem ez a helyzet, az előmenetel magasabb besorolási
         fokozatába való felvétel nem lehetséges, mégpedig akkor sem, ha a végül felvett személy kivételes vagy nagyon különleges képesítésekkel
         rendelkezik, illetve ha az adminisztráció nagyszámú betöltendő álláshellyel rendelkezik.
      
      (lásd az 51., 52. és 56. pontot)
      Hivatkozás: a fent hivatkozott Righini kontra Bizottság ügyben hozott ítéletének 48., 49. és 106. pontja; az Elsőfokú Bíróság
         T‑331/04. sz., R kontra Bizottság ügyben 2006. május 10‑én hozott ítéletének (az EBHT‑ban nem tették közzé) 18. pontja.